**Pavla Mede** (partizansko ime **Katarina**, 1919. – 1943) je bila učesnica Narodnooslobodilačke borbe i narodni heroj Jugoslavije.

Biografija
----------

Rođena je 29. juna 1919. godine u Strahinju kod Nakla, Kranj, u porodici Sajovic. Posle osnovne škole, zaposlila se u tekstilnoj fabrici „Jugobruna" u Kranju. Godine 1935. udala se za Rudija Medea, koji je bio zaposlen u fabrici „Semperit" u Kranju, člana Komunističke partije Jugoslavije od 1936. godine.

Kad je 26. jula 1941. godine iznad sela Cegelnica, kod Nakla, formirana Prva kranjska četa, njoj se priključila i Pavla Mede. Njen odlazak u partizane bio je nastavak njenog revolucionarnog puta. U četi su Rudi i Pavla isprva učestvovali u borbama na Storžiču, a posle razbijanja Prve kranjske čete oni su se povukli u Udni Boršt, pa odatle, preko Ljubljane, u Krimski partizanski odred. Tu su se odvojili. Njen suprug, koji je u partizanima nosio ime Groga, otišao je u Dolenjsku, u Drugi štajerski bataljon, a Pavla je ostala u Zapotoku, u logoru u kome su bile i partizanske radionice. Kad se tu, od 22. do 25. juna 1942. godine zadržala Druga grupa odreda, na pohodu u Štajersku, pridružila se Rudiju, koji je tada u Prvom bataljonu Savinjskog odreda bio komandir čete.

Kao partizanka, u bataljonu koji se isprva, po svom komandantu Ivanu Starihu Janku, zvao „Jankov bataljon", a kasnije, po Francu Poglajenu Kranjcu, „Kranjčev bataljon", ona je učestvovala u pohodu Druge grupe odreda u Štajersku, u svim teškim borbama na Gabrškoj gori, na Žirovskom vrhu, Blegošu i na Jelovici. 10. avgusta 1942. godine, kad se cela grupa Odreda na Jelovici podelila na dvije grupe, i kad se „Kranjčev bataljon" našao u silovitoj nemačkoj ofanzivi, on se najprije probio do podnožja Košute, a zatim preko Košute na vrh Karavanki i dalje u slovenačku Korušku.

Prilikom reorganizacije Štajerskih partizanskih jedinica, septembra 1942. godine, od jezgra „Kranjčevog bataljon" obrazovan je Prvi bataljon pohorskog odreda, koji je bio poznat uglavnom samo pod imenom Pohorski bataljon. S tim bataljonom, u kome je Rudolf Mede Groga bio privremeni komandant, Jože Menih Rajko politkomesar, ona je u sastavu njegove Treće čete otišla, krajem septembra 1942. na Pohorje. Posle reorganizacije Pohorskog bataljona, 3. novembra 1942. kad su se u bataljon uključile Šaleška, Savinjska i Puška četa, Pavla Mede je postavljena za komandira ženskog voda. Tada je njen muž Rudolf imenovan za komandanta Pohorskog bataljona.

U svim borbama Pohorskog bataljona, u novembru i decembru 1942. Pavla Mede se posebno istakla. U bici od 5. novembra, na Mislinjskom sedlu, sa ženskim vodom je bitno doprinela pobedi partizana. Slično je bilo i dva dana kasnije, u sukobu Pohorskog bataljona s nemačkom policijom i nemačkim domobranima na padinama Rogle, blizu Ostruhove žage. Posle te dve bitke, Pavla Mede je prvi put pohvaljena u vojnom izveštaju Druge grupe odreda, 23. novembra 1942. godine. U raportu Glavnom štabu slovenačkih partizanskih četa, piše: „Bataljon ima specijalan ženski vod (11 partizanki), koji se u svim borbama odlično pokazao... Vodnik, drugarica Katarina, spada među najhrabrije partizanke u Štajerskoj". Slično je pisalo, 10. januara 1943. u izveštaju štaba Četvrte operativne zone Glavnom štabu, gde o Pavli Mede piše da je bila odlična u borbi i u radu.

8. januara 1943. godine, Pavla Mede poginula u poslednjem boju Pohorskog bataljona, na Osankarici. Njeno telo je bilo među 65 mrtvih partizana, koje su Nemci preneli s Pohorja u Grac, i tamo ih sahranili 11. januara 1943. godine.

Ukazom Prezidijuma Narodne skupštine Federativne Narodne Republike Jugoslavije, 20. decembra 1951. godine, proglašena je za narodnog heroja.

Vidi još
--------

* Pohorski bataljon

Literatura
----------


|  |  |
| --- | --- |
|  | ***Portal NOB***  |

* „Narodni heroji Jugoslavije". Beograd: Mladost. 1975.

| * p
* r
* u
Flag of Socijalistička Federativna Republika Jugoslavija Narodni heroji iz Kranjske Flag of Slovenija |
| --- |
| Narodni heroji Jugoslavije rođeni na teritoriji Kranjske, kao i oni koji su politički ili vojno delovali na ovom području: |
| 
 Viktor Avbelj  **•**  Ilija Badovinac  **•**  Aleš Bebler  **•**  *Dragomir Benčić*  **•**  Jakob Bernard  **•**  Jože Boldan  **•**  Jože Borštnar  **•**  Edo Brajnik  **•**  *Mirko Bračič*  **•**  Janko Brodarič  **•**  Matija Verdnik  **•**  Anton Vidmar  **•**  Ignac Voljč  **•**  Anton Vratanar  **•**  Albin Grajzer  **•**  *Jože Gregorčič*  **•**  Anton Dežman  **•**  Vladimir Dolničar  **•**  Andrej Žvan  **•**  Ivan Zafred  **•**  Vinko Zevnik  **•**  Drago Jerman  **•**  Mirko Jerman  **•**  Martin Južna  **•**  Jože Kadunc  **•**  Lojze Kebe  **•**  Milka Kerin  **•**  Jože Klanjšek  **•**  Slavko Kovač  **•**  Ivan Kovačič  **•**  Jože Kovačič  **•**  Stane Kosec  **•**  Martin Kotar  **•**  Franc Kočevar  **•**  Franc Krese  **•**  Maks Krmelj  **•**  Antonija Kuclar  **•**  Lado Mavsar  **•**  Milan Majcen  **•**  Albina Mali-Hočevar  **•**  Anton Marincelj  **•**  Miha Marinko  **•**  Karlo Maslo  **•**  Evgen Matejka  **•**  Pavla Mede  **•**  Jože Mihelčič  **•**  Jakob Molek  **•**  Jože Moškrič  **•**  Jože Ožbolt  **•**  Anton Okrogar  **•**  Ivan Omerza  **•**  Vinko Paderšič  **•**  Rado Pehaček  **•**  Franc Poglajen  **•**  Alojz Popek  **•**  Stane Potočar  **•**  Franc Ravbar  **•**  Dušan Remih  **•**  Vinko Robek  **•**  Franc Rozman  **•**  Janko Rudolf  **•**  Vinko Simončič  **•**  Ivo Slavec  **•**  Jože Slak  **•**  Ivan Stariha  **•**  Ivan Turšič  **•**  Janez Učakar  **•**  Janez Hribar  **•**  Ivan Hrovat  **•**  Andrej Cetinski  **•**  Jože Šeško  **•**  Majda Šilc  **•**  Milka Šobar 
 |

| * p
* r
* u
Žene narodni heroji iz Slovenije |
| --- |
| *Žene narodni heroji Jugoslavije koje su rođene ili politički delovale na teritoriji Slovenije* |
| Poginule | 
* Malči Belič
* Majda Vrhovnik
* Rezeka Dragar
* Vida Janežić
* Lizika Jančar Majda
* Milka Kerin Pohorska
* Slava Klavora
* Danila Kumar
* Antonija Kuclar
* Pavla Mede Katarina
* Zorka Regancin
* Silvira Tomazini
* Tončka Čeč Olga
* Majda Šilc
* Mihaela Škapin
* Milka Šobar

 | Orden narodnog heroja Jugoslavije |
| Preživele | 
* Andreana Družina
* Albina Mali-Hočevar
* Mira Svetina
* Vida Tomšič
* Lidija Šentjurc

 |